El Decret 184/2000, de 29 de maig, de reestructuració del Departament de la Presidència, regula en el seu capítol 6 el funcionament i l'estructura de la Secretaria General de Joventut com a òrgan de direcció, planificació, coordinació i execució de la política juvenil de la Generalitat.
Mitjançant el Decret 195/2004, de 24 de febrer, de reestructuració parcial del Departament de la Presidència de la Generalitat de Catalunya, s'estableix que la coordinació general de la Secretaria General de Joventut correspon a la persona titular de la Secretaria General del Conseller Primer.
D'acord amb el que estableix l'article 11 de la Llei 13/1989, de 14 de setembre, d'organització, procediment i règim jurídic de l'Administració de la Generalitat de Catalunya, les secretaries sectorials es creen atesa l'especificitat o complexitat tècnica o organitzativa d'un determinat àmbit material.
En el cas de la joventut, per la seva especificitat i rellevància, cal que determinades polítiques públiques siguin dissenyades i executades directament des de la Secretaria General de Joventut.
A més, però, també cal impulsar polítiques amb d'altres departaments i organismes de la Generalitat de Catalunya i d'altres administracions de Catalunya, atès el caràcter transversal de moltes de les polítiques públiques relacionades amb l'educació, el treball, l'habitatge, la cultura i la salut.
Tenint en compte la rellevància que tenen aquestes línies d'actuació, es fa necessària una modificació de l'estructura de la Secretaria General que l'adeqüi a aquestes prioritats.
Mitjançant aquest Decret, es crea una nova àrea, el Gabinet de Relacions Institucionals, que assumeix funcions de naturalesa transversal.
A més, es modifiquen o es creen diversos òrgans actius per adequar-los a les prioritats de la Secretaria General de Joventut.
Per això, de conformitat amb el que estableix la Llei 13/1989, de 14 de desembre, d'organització, procediment i règim jurídic de l'Administració de la Generalitat, a proposta del conseller primer i d'acord amb el Govern,
Funcions de la Secretaria General de Joventut
1.1 La Secretaria General de Joventut és l'òrgan de direcció, planificació, coordinació i execució de la política juvenil de la Generalitat.
1.2 Corresponen a la Secretaria General de Joventut les funcions següents:
a) L'elaboració i la proposta de les directrius sobre política juvenil.
b) El disseny, la coordinació, l'impuls i el seguiment del Pla nacional de la joventut.
c) El disseny, l'execució i l'avaluació dels programes d'actuació del Departament de la Presidència en matèria de joventut, d'acord amb les directrius establertes al Pla nacional de la joventut.
d) Coordinar i avaluar la execució dels acords fruit de les relacions entre la Secretaria General de Joventut, entitats i organismes catalans, de l'Estat espanyol i organismes de joventut d'altres comunitats autònomes en règim bilateral o multilateral en els diferents programes de joventut que s'acordin.
e) La coordinació, el seguiment i la supervisió dels programes i de les actuacions dels diferents Departaments i organismes de la Generalitat en l'àmbit de la joventut, d'acord amb les directrius establertes al Pla nacional de la joventut.
f) Incorporar la perspectiva de gènere en el desenvolupament de les seves funcions i fer el seguiment i validació permanents de l'ús de la variant de gènere en els instruments i els indicadors utilitzats per a desenvolupar les polítiques, els projectes i els programes proposats.
g) La coordinació i supervisió directa del personal de suport adscrit i unitats adscrites.
h) Totes les altres que li atribueixen les disposicions vigents i les que li vulguin delegar el conseller primer o la persona titular de la Secretaria General del Conseller Primer.
1.3 En l'àmbit de les delegacions territorials del Govern, excepte la de Barcelona, correspon a aquestes delegacions territorials, com a representacions ordinàries del Departament de la Presidència, l'execució de les funcions següents:
a) La representació de la Secretaria General de Joventut.
b) Vetllar pel compliment de les disposicions relatives a les competències de la Secretaria General de Joventut.
c) La coordinació de l'acció impulsada per mitjà dels consells comarcals i els ajuntaments del seu àmbit territorial.
1.4 Les delegacions territorials del Govern, en l'exercici de les funcions esmentades a l'apartat anterior, depenen funcionalment de la Secretaria General de Joventut.
La Secretaria General de Joventut, per a l'exercici de les seves funcions, s'estructura en:
a) La Subdirecció General de Joventut.
3.1 A la Subdirecció General de Joventut, li corresponen les funcions següents:
a) El suport a la persona titular de la Secretaria General de Joventut en l'exercici de les seves funcions.
b) L'impuls en l'elaboració del pressupost de la Secretaria General de Joventut, així com la gestió econòmica i pressupostària.
c) La supervisió de les actuacions juridicoadministratives de la Secretaria General de Joventut, sense perjudici del que preveu la normativa sobre els serveis jurídics de l'Administració de la Generalitat.
d) La supervisió dels serveis generals i de les dependències de la Secretaria General de Joventut i l'establiment de propostes adequades a l'optimització de recursos.
e) El desenvolupament de programes adreçats a la racionalització, simplificació i millora de l'organització del procediments de la Secretaria General de Joventut.
f) La direcció, la coordinació i la supervisió de les unitats adscrites.
g) Les funcions de coordinació territorial de les polítiques de joventut en l'àmbit territorial de la Delegació del Govern a Barcelona.
3.2 La Subdirecció General de Joventut s'estructura en els serveis i unitats següents:
a) El Servei d'Associacionisme Juvenil i Gestió de Subvencions.
b) El Servei d'Educació en el Lleure.
c) El Servei de Documentació i Arxiu.
3.3 El Servei d'Associacionisme Juvenil i Gestió de Subvencions té les funcions següents:
a) El suport tècnic i econòmic al desenvolupament de l'activitat associativa juvenil.
b) La gestió administrativa de la convocatòries de subvencions de la Secretaria General de Joventut.
c) La gestió i manteniment del Cens d'Entitats Juvenils de Catalunya.
d) Qualsevol altra que li encomani la persona titular de la Subdirecció General de Joventut.
3.4 El Servei d'Educació en el Lleure té les funcions següents:
a) El control i supervisió de les instal·lacions juvenils, d'acord amb el que preveu la normativa sectorial.
b) L'impuls a la formació de monitors i directors d'activitats.
c) La inspecció i l'assessorament sobre les activitats juvenils que preveu la normativa sectorial.
d) El suport tècnic i econòmic a les polítiques del lleure.
e) Qualsevol altra que li encomani la persona titular de la Subdirecció General de Joventut.
3.5 El Servei de Documentació i Arxiu té les funcions següents:
a) La gestió del Centre de Documentació de la Secretaria General de Joventut.
b) L'obtenció, la classificació i la conservació del material documental referent a temàtica juvenil.
c) El foment de la conservació i de la classificació del material documental d'interès històric, cultural o social d'entitats del món juvenil.
d) La col·laboració amb les institucions de recerca, en què estan dipositats fons documentals de temàtica juvenil i, en especial, amb l'Arxiu Nacional de Catalunya.
e) La gestió de l'Arxiu de la documentació generada per la Secretària General de Joventut, d'acord amb els criteris i instruccions de l'Arxiu Central Administratiu del Departament de la Presidència.
f) Qualsevol altra que li encomani la persona titular de la Subdirecció General de Joventut.
3.6 A la Unitat de Suport, li corresponen les funcions següents:
a) La conservació i el manteniment de les dependències i les instal·lacions de la Secretaria General de Joventut.
b) La conservació, el manteniment i la gestió de l'equipament per a activitats juvenils que se cedeix a les entitats juvenils.
c) L'inventari dels béns mobles de la Secretaria General de Joventut.
4.1 El Gabinet de Relacions Institucionals és una àrea de la Secretaria General de Joventut a la qual li pertoquen les funcions següents:
a) L'impuls, la coordinació, l'avaluació i el seguiment de les polítiques de joventut que els departaments i els organismes de la Generalitat de Catalunya duen a terme.
b) Establir els mecanismes que permetin visualitzar les actuacions del Govern en matèria de joventut.
c) Elaborar el Pla d'actuació en polítiques de joventut del Govern de la Generalitat de Catalunya i fer-ne el seguiment i impulsar mecanismes de coordinació amb els departaments de caràcter interdepartamental, amb funcionament periòdic i reconeixement institucional.
d) Les relacions amb els mitjans de comunicació, en coordinació amb la Secretaria de Comunicació i el Gabinet del Conseller i l'Oficina del Portaveu del Govern.
e) El disseny, execució i avaluació de la política de comunicació de la Secretaria General de Joventut.
f) Coordinar l'elaboració dels materials gràfics sobre qualsevol suport corresponents a les necessitats de difusió, coneixement i anàlisi derivats de les actuacions de la Secretaria General de Joventut.
g) El protocol i les relacions públiques, en coordinació amb els òrgans del Departament que tinguin funcions en aquesta matèria.
h) El disseny, execució i avaluació de les activitats internacionals de la Secretaria General de Joventut.
i) Donar suport tècnic a la persona titular de la Secretaria General de Joventut.
4.2 Al capdavant d'aquesta àrea hi ha una persona responsable, la qual està sotmesa al règim jurídic propi del personal eventual.
Se suprimeixen el Gabinet de Dinamització, el Servei Internacional, el Servei d'Associacionisme, l'Observatori Català de la Joventut, el Servei d'Informació Juvenil, la Unitat d'Autoedició i Disseny, la Secció de Suport Associatiu i la Secció Dinamització del Món Associatiu.
Els nomenaments per a llocs de comandament que es mantenen vigents amb la mateixa denominació o funcions, com també d'aquells altres òrgans que, tot i veure modificada la seva denominació o adscripció mantenen les funcions essencials que tenien assignades, s'hauran d'adaptar a la nova estructura, d'acord amb el que preveu el Decret 123/1997, de 13 de maig, pel qual s'aprova el Reglament general de provisió de llocs de treball i promoció professional dels funcionaris de l'Administració de la Generalitat.
Les funcions descrites en aquest Decret s'han d'entendre sens perjudici de les que corresponen al Departament de Benestar i Família en l'àmbit de les seves competències.
Les persones que ocupen llocs de treball de comandament dels òrgans afectats seguiran exercint les seves funcions respectives mentre no s'adaptin els nomenament o es proveeixin, si escau, els llocs de treball d'acord amb l'estructura regulada.
El personal de la Secretaria General de Joventut que resulti afectat per les modificacions orgàniques d'aquest Decret continuarà percebent la totalitat de les seves retribucions amb càrrec als crèdits als quals s'imputaven, fins que s'adoptin les disposicions de desplegament i pressupostàries corresponents.
Queda expressament derogada qualsevol disposició de rang igual o inferior que contradigui aquest Decret o que s'hi oposi i, concretament, el capítol sisè del Decret 184/2000, de 29 de maig, de reestructuració del Departament de la Presidència.
Aquest Decret entrarà en vigor el mateix dia que es publiqui al DOGC.